શફી ઇનામદારના નાટક ‘આહટ’માં સ્વરૂપ સંપટ અભિનય કરતાં હતાં. પરેશભાઈએ એક ઇન્ટરવ્યૂમાં કહ્યું હતું તેમ એમણે સ્વરૂપને જોઈને કહ્યું, ‘હું આ છોકરી સાથે લગ્ન કરીશ.’ એ વખતે પરેશભાઈ પાસે એવી કોઈ કારકિર્દી કે પુરવાર થયેલી ટેલેન્ટ નહોતી. સ્વરૂપ સંપટ મિસ ઇન્ડિયા હતાં. બચુ સંપટનાં પુત્રી, પરંતુ આજે 25 વર્ષથી વધુ વર્ષો સાથે વિતાવીને બંને પોતપોતાની જગ્યાએ પોતપોતાનું કામ કરી રહ્યાં છે. પરેશભાઈએ પોતાનાં લગ્ન વખતે અમિતાભ બચ્ચનને ઇન્વાઇટ કર્યા હતા. બંને સાથે કામ કરતાં હતાં એટલે એક ફોર્માલિટી ખાતર આમંત્રણ કાર્ડ આપેલું, પરંતુ રિસેપ્શન પૂરું થવાની તૈયારીમાં હતું ત્યારે અચાનક કોઈકે કહ્યું, ‘બચ્ચન સાહેબ આવ્યા છે.’ કોઈ માની ન શકે એવી રીતે બંનેના લગ્નપ્રસંગે બચ્ચન સાહેબે સ્નેહ અને શુભેચ્છાઓ સાથે સારો એવો સમય ગાળ્યો.